Απόφαση αριθ. 2/2002 της Μεικτής Επιτροπής ΕΚ-ΕΖΕΣ "κοινή διαμετακόμιση"

της 27ης Νοεμβρίου 2002

για την τροποποίηση της σύμβασης της 20ής Μαΐου 1987 περί κοινού καθεστώτος διαμετακόμισης

(2003/4/ΕΚ)

Η ΜΕΙΚΤΗ ΕΠΙΤΡΟΠΗ,

Έχοντας υπόψη τη σύμβαση της 20ής Μαΐου 1987 περί κοινού καθεστώτος διαμετακόμισης(1), και ιδίως το άρθρο 15 παράγραφος 3 στοιχείο α),

Εκτιμώντας τα ακόλουθα:

(1) Το επίπεδο εφαρμογής του μηχανογραφημένου συστήματος διαμετακόμισης δεν δικαιολογεί πλέον τη δυνατότητα που παρέχεται στους οικονομικούς φορείς να χρησιμοποιούν τον πίνακα φόρτωσης ως περιγραφικό τμήμα της δήλωσης διαμετακόμισης που υποβάλλεται μέσω συστήματος πληροφορικής και, συνεπώς, θα πρέπει να καταργηθεί.

(2) Θα πρέπει να τροποποιηθούν αναλόγως οι σχετικές διατάξεις,

ΑΠΟΦΑΣΙΖΕΙ:

Άρθρο 1

Το προσάρτημα Ι τροποποιείται σύμφωνα με το παράρτημα Ι της παρούσας απόφασης.

Άρθρο 2

Το προσάρτημα IIΙ τροποποιείται σύμφωνα με το παράρτημα ΙI της παρούσας απόφασης.

Άρθρο 3

1. Η παρούσα απόφαση αρχίζει να ισχύει από την ημερομηνία της εκδόσεώς της.

2. Εφαρμόζεται από την 1η Ιανουαρίου 2005.

3. Πριν από την 1η Ιουλίου 2004, η Μεικτή Επιτροπή εκτιμά την έκταση της εφαρμογής του μηχανογραφημένου συστήματος διαμετακόμισης από τους οικονομικούς φορείς. Αυτή η εκτίμηση βασίζεται σε έκθεση της Επιτροπής η οποία συντάσσεται βάσει στοιχείων που αποστέλλουν οι χώρες. Η Μεικτή Επιτροπή μπορεί να αποφασίζει σε αυτή τη βάση εάν και υπό ποίες προϋποθέσεις είναι απαραίτητη μια μετάθεση της ημερομηνίας που αναφέρεται στην παράγραφο 2.

Βρυξέλλες, 27 Νοεμβρίου 2002.

Για τη Μεικτή Επιτροπή

Ο Πρόεδρος

Robert Verrue

(1) ΕΕ L 226 της 13.8.1987, σ. 2.

ΠΑΡΑΡΤΗΜΑ I

Το προσάρτημα Ι τροποποιείται ως εξής:

1. Στο άρθρο 18, η παράγραφος 3 διαγράφεται. Το άρθρο 18 παράγραφος 4 γίνεται άρθρο 18 παράγραφος 3.

2. Στο άρθρο 30, η παράγραφος 2 αντικαθίσταται από το ακόλουθο κείμενο:

"2. Στο συνοδευτικό έγγραφο διαμετακόμισης επισυνάπτεται, κατά περίπτωση, κατάλογος ειδών που αποτελεί αναπόσπαστο μέρος αυτού και συμφωνεί με το υπόδειγμα που περιλαμβάνεται στο προσάρτημα ΙΙΙ."

ΠΑΡΑΡΤΗΜΑ II

Το προσάρτημα III τροποποιείται ως εξής:

1. Το παράρτημα Α 11 τροποποιείται ως εξής:

Στον τίτλο ΙΙΙ σημείο 3, το δεύτερο εδάφιο διαγράφεται.

2. Το παράρτημα Δ 1, τίτλος ΙΙ σημείο Β τροποποιείται ως εξής:

α) το χαρακτηριστικό "Αριθμός πινάκων φόρτωσης" και το επεξηγηματικό κείμενο διαγράφονται·

β) το επεξηγηματικό κείμενο του χαρακτηριστικού "Συνολικός αριθμός δεμάτων" αντικαθίσταται από το ακόλουθο κείμενο:

"Είδος/Μήκος: αριθ. 7

Η χρήση του χαρακτηριστικού είναι προαιρετική. Ο συνολικός αριθμός δεμάτων είναι ίσος με το άθροισμα όλων των 'αριθμών δεμάτων', όλων των 'αριθμών τεμαχίων' και μιας αξίας '1' για κάθε δηλωμένο φορτίο 'χύμα'."·

γ) το επεξηγηματικό κείμενο της ομάδας στοιχείων "ΕΙΔΟΣ ΕΜΠΟΡΕΥΜΑΤΩΝ" αντικαθίσταται από το ακόλουθο κείμενο:

"Αριθμός: 999

Χρησιμοποιείται η ομάδα στοιχείων."

3. Το παράρτημα Δ 3 αντικαθίσταται από το ακόλουθο κείμενο:

"Υπόδειγμα του συνοδευτικού εγγράφου διαμετακόμισης

>PIC FILE= "L_2003004EL.002101.TIF">

>PIC FILE= "L_2003004EL.002201.TIF">"

4. Το παράρτημα Δ 4 τροποποιείται ως εξής:

α) το σημείο Β αντικαθίσταται από το ακόλουθο κείμενο:

"Β. ΕΠΕΞΗΓΗΜΑΤΙΚΕΣ ΣΗΜΕΙΩΣΕΙΣ ΓΙΑ ΤΗΝ ΕΚΤΥΠΩΣΗ

Για την εκτύπωση του συνοδευτικού εγγράφου διαμετακόμισης υπάρχουν οι ακόλουθες δυνατότητες:

1. Το τελωνείο προορισμού που δηλώθηκε είναι συνδεδεμένο με το μηχανογραφημένο σύστημα διαμετακόμισης:

- τυπώσατε μόνο το αντίτυπο A (συνοδευτικό έγγραφο).

2. Το τελωνείο προορισμού που δηλώθηκε δεν είναι συνδεδεμένο με το μηχανογραφημένο σύστημα διαμετακόμισης:

- τυπώσατε το αντίτυπο Α (συνοδευτικό έγγραφο) και

- τυπώσατε το αντίτυπο B (αντίτυπο επιστροφής)."·

β) το σημείο Γ αντικαθίσταται από το ακόλουθο κείμενο:

"Γ. ΕΠΕΞΗΓΗΜΑΤΙΚΕΣ ΣΗΜΕΙΩΣΕΙΣ ΓΙΑ ΤΗΝ ΕΠΙΣΤΡΟΦΗ ΤΩΝ ΑΠΟΤΕΛΕΣΜΑΤΩΝ ΕΛΕΓΧΟΥ ΑΠΟ ΤΟ ΤΕΛΩΝΕΙΟ ΠΡΟΟΡΙΣΜΟΥ

Για την επιστροφή των αποτελεσμάτων ελέγχου από το τελωνείο προορισμού υπάρχουν οι ακόλουθες δυνατότητες:

1. Το ισχύον τελωνείο προορισμού είναι όντως εκείνο που δηλώθηκε και είναι συνδεδεμένο με το μηχανογραφημένο σύστημα διαμετακόμισης:

- τα αποτελέσματα του ελέγχου αποστέλλονται στο τελωνείο αναχώρησης με ηλεκτρονικά μέσα.

2. Το ισχύον τελωνείο προορισμού είναι όντως εκείνο που δηλώθηκε και δεν είναι συνδεδεμένο με το μηχανογραφημένο σύστημα διαμετακόμισης:

- τα αποτελέσματα του ελέγχου αποστέλλονται στο τελωνείο αναχώρησης με το αντίτυπο επιστροφής Β του συνοδευτικού εγγράφου διαμετακόμισης (συμπεριλαμβανομένης της κατάστασης ειδών, εφόσον υπάρχει).

3. Το δηλωθέν τελωνείο προορισμού είναι συνδεδεμένο με το μηχανογραφημένο σύστημα διαμετακόμισης, αλλά το ισχύον τελωνείο προορισμού δεν είναι συνδεδεμένο με το μηχανογραφημένο σύστημα διαμετακόμισης (αλλαγή του τελωνείου προορισμού):

- τα αποτελέσματα του ελέγχου αποστέλλονται στο τελωνείο αναχώρησης με φωτοαντίγραφο του αντιτύπου Α του συνοδευτικού εγγράφου διαμετακόμισης (συμπεριλαμβανομένης της κατάστασης ειδών, εφόσον υπάρχει).

4. Το δηλωθέν τελωνείο προορισμού δεν είναι συνδεδεμένο με το μηχανογραφημένο σύστημα διαμετακόμισης, αλλά το ισχύον τελωνείο προορισμού είναι συνδεδεμένο με το μηχανογραφημένο σύστημα διαμετακόμισης (αλλαγή του τελωνείου προορισμού):

- τα αποτελέσματα του ελέγχου αποστέλλονται στο τελωνείο αναχώρησης με ηλεκτρονικά μέσα."

γ) το σημείο Δ διαγράφεται.